A4-0333/97

Ψήφισμα σχετικά με το σχέδιο δράσης για την καταπολέμηση του οργανωμένου εγκλήματος (7421/97 - C4-0199/97)

Το Ευρωπαϊκό Κοινοβούλιο,

- έχοντας υπόψη το εγκριθέν κατά το Ευρωπαϊκό Συμβούλιο του Άμστερνταμ (16 και 17 Ιουνίου 1997) πρόγραμμα δράσεως για την καταπολέμηση του οργανωμένου εγκλήματος (7421/97 - C4- 0199/97) ((ΕΕ C 251 της 15.8.1997, σελ. 1.)), το οποίο έχει εκπονήσει η ομάδα υψηλού επιπέδου «οργανωμένο έγκλημα» σε εκτέλεση εντολής που της ανατέθηκε από το Ευρωπαϊκό Συμβούλιο του Δουβλίνου (13 - 14 Δεκεμβρίου 1996) (εφεξής αποκαλούμενο σχέδιο δράσεως),

- έχοντας υπόψη την Ευρωπαϊκή Σύμβαση των Δικαιωμάτων του Ανθρώπου της 4ης Νοεμβρίου 1950,

- έχοντας υπόψη τα άρθρα Β, ΣΤ, Κ. 1 εδάφια 5 και 7 έως 9, Κ.3 παράγραφος 2 και Κ.6 ΣΕΕ,

- έχοντας υπόψη τα ανακοινωθέντα κατά τη σύνοδο του Ευρωπαϊκού Συμβουλίου στις 16 και 17 Ιουνίου 1997 στο Άμστερνταμ συμπεράσματα της Προεδρίας στον τομέα της ελευθερίας, της ασφάλειας και του δικαίου καθώς και τη Συνθήκη που υπεγράφη στο Άμστερνταμ στις 2 Οκτωβρίου 1997 (εφεξής Συνθήκη του Άμστερνταμ), και ιδίως το Κεφάλαιο Ι της τελευταίας,

- έχοντας υπόψη τα πολυάριθμα ψηφίσματα που έχει εκδόσει σε θέματα καταπολεμήσεως του οργανωμένου εγκλήματος,

- έχοντας υπόψη την «Ατζέντα 2000", την οποία υπέβαλε στο Ευρωπαϊκό Κοινοβούλιο η Επιτροπή (COM(97)2000 - C4-0371/97 - C4-0372/97), στις 16 Ιουλίου 1997, ιδίως δε τα όσα αναφέρονται στις γνωμοδοτήσεις επί των αιτήσεων των διαφόρων υποψηφίων προς ένταξη κρατών στον τομέα «δικαιοσύνη και εσωτερικές υποθέσεις»,

- έχοντας υπόψη την ακρόαση που διοργάνωσε η Επιτροπή Πολιτικών Ελευθεριών και Εσωτερικών Υποθέσεων στις 9 Οκτωβρίου 1997 με εκπροσώπους της ιταλικής οργάνωσης κατά της Μαφίας LIBERA,

- έχοντας υπόψη την πρόταση ψηφίσματος του κ. Carlos Robles Piquer σχετικά με τη συνεργασία εντός της Κοινότητας κατά την καταπολέμηση ομάδων στον τομέα του οργανωμένου εγκλήματος, οι οποίες δρούν σε τουριστικές περιοχές της ΕΕ (B4-1330/96),

- έχοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων καθώς και τις γνωμοδοτήσεις της επιτροπής Νομικών Θεμάτων και Δικαιωμάτων των Πολιτών και της Επιτροπής Ελέγχου του Προϋπολογισμού (A4-0333/97),

Α. γνωρίζοντας ότι το οργανωμένο έγκλημα εντός της ΕΕ έχει τα τελευταία χρόνια αναπτυχθεί προσλαμβάνοντας εν τω μεταξύ ανησυχητικές διατάξεις ιδίως στους τομείς του δουλεμπορίου και ορισμένων αδικημάτων κατά των παιδιών, του λαθρεμπορίου ναρκωτικών και όπλων, της δωροδοκίας, της νομιμοποιήσεως προσόδων από παράνομες δραστηριότητες καθώς και σε εκτεταμένες απάτες που εν μέρει βλάπτουν τον κοινοτικό προϋπολογισμό,

Β. εκφράζοντας την ανησυχία ότι ορισμένα κράτη μέλη της ΕΕ - και κατά συνέπεια η ίδια η ΕΕ- αντιμετωπίζουν σοβαρό κίνδυνο να κυριαρχηθούν ή/και να διαποτισθούν σε ορισμένους τομείς από το οργανωμένο έγκλημα,

Γ. εκτιμώντας ότι η περαιτέρω αύξηση του οργανωμένου εγκλήματος συνιστά μια φαλκίδευση των πολιτικών, οικονομικών και κοινωνικών δυνατοτήτων αναπτύξεως των πολιτών της ΕΕ, θέτει σε κίνδυνο τα περιθώρια ελευθερίας τους και μπορεί να παρακωλύσει την ομαλή λειτουργία των δημοκρατικών θεσμών,

Δ. εκτιμώντας ότι το διασυνοριακό οργανωμένο έγκλημα επωφελήθηκε από τις δυνατότητες που υφίστανται στην εσωτερική αγορά για ελεύθερη κυκλοφορία των εμπορευμάτων, του κεφαλαίου, των υπηρεσιών και των προσώπων, από τα σύγχρονα τεχνολογικά μέσα στον τομέα της επικοινωνίας, καθώς και από την έλλειψη αστυνομικής, δικαστικής και τελωνειακής συνεργασίας εντός της ΕΕ,

Ε. έχοντας συνείδηση του γεγονότος ότι το υφιστάμενο στα κράτη μέλη σύστημα συνεργασίας των αστυνομικών και δικαστικών αρχών προέρχεται σε μεγάλο βαθμό από μια εποχή κατά την οποία δεν υφίστατο ακόμη οι πολυάριθμες δυνατότητες διασυνοριακών δραστηριοτήτων στον οικονομικό και επικοινωνιακό τομέα καθώς και οι απορρέοντες από αυτές κίνδυνοι για την εσωτερική ασφάλεια,

ΣΤ. εκτιμώντας ότι ορισμένα εμπόδια για μια αποτελεσματική συνεργασία των αστυνομικών και δικαστικών αρχών οφείλονται σε γραφειοκρατικές διαδικαστικές διεκπεραιώσεις μεταξύ των κρατών μελών καθώς και στις διαφορές των εθνικών ποινικών συστημάτων (διαφορετικές αντικειμενικές υποστάσεις των εγκλημάτων καθώς και διαφορετικές απαιτήσεις όσον αφορά την συλλογή αποδείξεων και την εκτίμησή τους σε μια ποινική δίκη) με αποτέλεσμα να καθίσταται αναπόφευκτη η συγκρότηση αμοιβαίως συμβατών συστημάτων ποινικής διώξεως με στόχο, ενδεχομένως, να καθιερωθεί μεταγενέστερα ένα εναρμονισμένο σύστημα ποινικής διώξεως για το διασυνοριακό οργανωμένο έγκλημα,

Ζ. εκφράζοντας την πεποίθησή του ότι ο κίνδυνος ανακαλύψεως του δράστη λειτουργεί κυρίως αποτρεπτικά στη διάπραξη αξιοποίνων πράξεων και για το λόγο αυτό τα μέτρα για την καταπολέμηση του οργανωμένου εγκλήματος θα πρέπει ιδίως να επικεντρώνονται στην αύξηση των πιθανοτήτων ανακαλύψεως των δραστών,

Η. εκφράζοντας την πεποίθηση ότι η καταπολέμηση του οργανωμένου εγκλήματος θα πρέπει να λάβει χώρα τόσο σε εθνικό όσο και σε ευρωπαϊκό και διεθνές επίπεδο,

Θ. πεπεισμένο ότι, για το λόγο αυτό, στο πλαίσιο της καταπολέμησης του οργανωμένου εγκλήματος, η ΕΕ θα πρέπει να προχωρήσει σε ουσιαστικές μεταρρυθμίσεις, ιδίως στους τομείς της αστυνομικής, δικαστικής και τελωνειακής συνεργασίας, προκειμένου να αντιμετωπίσει αποτελεσματικά τις αλλαγές που έχουν επέλθει στις γενικές συνθήκες που χαρακτηρίζουν την εγκληματική δραστηριότητα μετά την εγκαθίδρυση της εσωτερικής αγοράς και την εισαγωγή των σύγχρονων τεχνολογικών μέσων επικοινωνίας (όπως το Internet και οι ηλεκτρονικές τράπεζες),

Ι. πεπεισμένο ακόμη ότι τα προς λήψη μέτρα για την πρόληψη και την αποτελεσματική καταπολέμηση του οργανωμένου εγκλήματος είναι χρήσιμα, επίσης και κυρίως για να εξαασφαλίζουν την ασφάλεια των πολιτών και κυρίως των παιδιών και την προστασία των άλλων σημαντικών θεμελιωδών δικαιωμάτων από οποιαδήποτε παραβίαση,

ΙΑ. εκφράζοντας την ανησυχία του διότι τα διάφορα μέτρα που εισάγονται με το αιτιολογικό της καταπολέμησης του οργανωμένου εγκλήματος καθιστούν ολοένα και πιο ευχερή τη διείσδυση στην ιδιωτική ζωή των πολιτών, με αποτέλεσμα να συντείνουν στη δημιουργία μιας κοινωνίας υπό επιτήρηση,

ΙΒ. επισημαίνοντας το γεγονός ότι τα μέτρα αυτά - ιδίως στο βαθμό που θίγουν τα ατομικά δικαιώματα - πρέπει να ανταποκρίνονται στις απαιτήσεις της Ευρωπαϊκής Συμβάσεως για τα Δικαιώματα του Ανθρώπου και να είναι κατά συνέπεια ανάλογα προς τον επιδιωκόμενο στόχο και να διαθέτουν ένα κατάλληλο και αποτελεσματικό μηχανισμό για την πρόληψη των καταχρήσεων (δικαστικός και κοινοβουλευτικός έλεγχος),

ΙΓ. λαμβάνοντας υπόψη ότι, σύμφωνα με το άρθρο K.1 της Συνθήκης ΕΕ όπως συμπληρώθηκε από τη Συνθήκη του Άμστερνταμ, η πρόληψη και η καταπολέμηση του οργανωμένου εγκλήματος αποτελεί ουσιαστική προϋπόθεση για την προοδευτική εγκαθίδρυση ενός «χώρου ελευθερίας, ασφάλειας και δικαίου»,

ΙΔ. εκφράζοντας την πεποίθησή του ότι η καταπολέμηση του οργανωμένου εγκλήματος συγκαταλέγεται ήδη στις «κυριότερες πτυχές της δραστηριότητας» της Ενώσεως κατά την έννοια του άρθρου Κ.6 Παραγρ.2 ΣΕΕ, και για το λόγο αυτό η Προεδρία θα έπρεπε να είχε διαβουλευθεί με το ΕΚ όσον αφορά το σχέδιο δράσεως και να μεριμνά ώστε να λαμβάνονται δεόντως υπόψη οι απόψεις του ΕΚ,

ΙΕ. καταλήγοντας στο συμπέρασμα ότι η απουσία διαβουλεύσεως με το ΕΚ όσον αφορά το σχέδιο δράσεως είναι αντίθετη με τις διατάξεις του άρθρου Κ.6 Παραγ.2 ΣΕΕ και ότι η ερμηνεία αυτού του άρθρου από το Συμβούλιο πραγματοποιείται αυθαίρετα ή με βάση πολιτικές σκοπιμότητες,

Ι. ΓΕΝΙΚΕΣ ΠΑΡΑΤΗΡΗΣΕΙΣ

1. ζητεί όπως η ΕΕ αφιερώσει τη δέουσα προσοχή στην καταπολέμηση του οργανωμένου εγκλήματος και λάβει εκτεταμένα και συντονισμένα μέτρα, τα οποία είναι απαραίτητα για την καταπολέμηση του οργανωμένου εγκλήματος, βασίζονται στις κρατοδικαιϊκές και δημοκρατικές αρχές καθώς επίσης και στο σεβασμό των ανθρωπίνων δικαιωμάτων και θεμελιωδών ελευθεριών και επιδιώκουν αποτελεσματικά τόσο προληπτικούς όσο και κατασταλτικούς στόχους, ενώ θα πρέπει να λαμβάνονται με ταχύτητα υπόψη οι εναλλασσόμενες εκφάνσεις του οργανωμένου εγκλήματος[semigr ]

2. φρονεί, κατά συνέπεια, ότι οι κανόνες του κράτους δικαίου σημαίνουν τον κατ' αρχήν σεβασμό των ακόλουθων εγγυήσεων:

- προστασία της ιδιωτικής ζωής και των δεδομένων προσωπικού χαρακτήρα[semigr ]

- κατ' αρχήν σεβασμός των δικαιωμάτων της υπεράσπισης και των διαδικαστικών εγγυήσεων[semigr ]

- επαρκής κοινοβουλευτικός και δικαστικός έλεγχος των υπηρεσιών που ασχολούνται με την καταστολή του οργανωμένου εγκλήματος, καθώς και των δραστηριοτήτων τους[semigr ]

- νομική προστασία των πολιτών[semigr ]

επιπλέον, η δημιουργία του ευρωπαϊκού νομικού χώρου θα πρέπει να πραγματοποιηθεί παράλληλα με την εγκαθίδρυση ενός ευρωπαϊκού χώρου των δικαιωμάτων της υπεράσπισης και των διαδικαστικών εγγυήσεων (ιδίως σε θέματα έκδοσης)[semigr ]

3. επιπλέον ζητεί όπως όλες οι συναφθείσες μέχρι σήμερα συμβάσεις από τα Ηνωμένα Έθνη, το Συμβούλιο της Ευρώπης και την ΕΕ και οι λοιπές δεσμευτικές πράξεις που θεσπίζουν μέτρα για την καταπολέμηση του οργανωμένου εγκλήματος - στο βαθμό που αυτό δεν έχει συμβεί ακόμη- επικυρωθούν και εφαρμοσθούν αποτελεσματικά και ολοκληρωτικά από τις αρμόδιες σχετικές αρχές το ταχύτερο δυνατόν και σε κάθε περίπτωση έως τα τέλη του 1998[semigr ] ζητεί όπως οι συμβάσεις αυτές και λοιπές πράξεις επικυρωθούν και εφαρμοσθούν εξ ολοκλήρου και από τα υποψήφια για ένταξη κράτη πριν από την προσχώρησή του και όπως τα κράτη αυτά συμμετέχουν ήδη από τώρα στην εκπόνηση και εφαρμογή νέων αντι-μέτρων[semigr ]

4. ζητεί από την Επιτροπή να καταρτίσει σύντομα συγκεκριμένες προτάσεις για την υλοποίηση των συστάσεων για τους διάφορους πυλώνες και να προετοιμαστεί ήδη από τώρα για την άσκηση του δικαιώματος πρωτοβουλίας που της παραχωρεί η Συνθήκη του Άμστερνταμ στους τομείς της αστυνομικής και δικαστικής συνεργασίας επί ποινικών υποθέσεων, με στόχο τη βελτίωση του κοινοτικού αγώνα κατά του οργανωμένου εγκλήματος εντός της ΕΕ[semigr ] προς το σκοπό αυτό, η Επιτροπή θα πρέπει να εξετάσει ιδίως κατά πόσον μία εσωτερική αναδιοργάνωση (με στόχο την ενίσχυση των αντίστοιχων αρμοδιοτήτων), σε συνδυασμό με τη δέουσα πρόσληψη ειδικευμένου προσωπικού, το οποίο ειδικότερα θα έχει πρακτική πείρα σε θέματα αστυνομικών, δικαστικών και τελωνειακών αρχών, είναι απαραίτητη για την αποτελεσματική άσκηση των νέων της καθηκόντων[semigr ]

5. ζητεί από την Επιτροπή να υποστηρίξει ενεργώς τις προσπάθειες των υποψηφίων προς ένταξη κρατών, ιδίως στον τομέα του οργανωμένου εγκλήματος, ήδη πριν από την ένταξή τους (π.χ. με τη συνδρομή στη δημιουργία και επέκταση αποτελεσματικών δομών ποινικής διώξεως, με την κατάρτιση εκπαιδευτικών προγραμμάτων για το απαραίτητο προς το σκοπό αυτό εξειδικευμένο προσωπικό της αστυνομίας, της δικαιοσύνης και των τελωνείων, με την παροχή τεχνικής και πρακτικής βοήθειας για τη συνεργασία με τα οικεία ιδρύματα άλλων κρατών)[semigr ] αναμένει, ωστόσο, ότι η Επιτροπή θα διασφαλίσει την πλήρη συμμετοχή του Ευρωπαϊκού Κοινοβουλίου[semigr ]

ΙΙ. ΣΧΕΤΙΚΑ ΜΕ ΤΟ ΣΧΕΔΙΟ ΔΡΑΣΕΩΣ ΕΝ ΓΕΝΕΙ

6. επισημαίνει κατάρχήν ότι ο πολίτης της ΕΕ έχει ζωτικό συμφέρον στην εξασφάλιση της ιδιωτικής του καθώς και της δημόσιας ασφάλειας και για το λόγο αυτό θα πρέπει να διαφυλαχθούν τα δικαιώματα της κοινοβουλευτικής του εκπροσωπήσεως σε ευρωπαϊκό επίπεδο[semigr ] εκφράζει συνεπώς τη λύπη του για το γεγονός ότι το σχέδιο δράσεως εκπονήθηκε στο Συμβούλιο χωρίς διαβούλευση με το ΕΚ όπως προβλέπει το άρθρο Κ.6, παράγραφος 2 ΣΕΕ[semigr ]

7. ζητεί συνεπώς από το Συμβούλιο να διαβουλεύεται με το ΕΚ επί όλων των πράξεων που υλοποιούν τις συστάσεις του σχεδίου δράσεως και να λαμβάνει δεόντως υπόψη τις απόψεις του ΕΚ[semigr ]

8. παρατηρεί ότι το Συμβούλιο τείνει να χρησιμοποιεί μέσα του τρίτου πυλώνα, ακόμα και όταν είναι δυνατές δράσεις του πρώτου πυλώνα. Προτείνει να χρησιμοποιείται ο πρώτος πυλώνας όποτε υπάρχει δυνατότητα επιλογής[semigr ] εν πάση περιπτώσει, ζητά να ενισχυθεί περαιτέρω η δημοκρατική νομιμότητα στα πλαίσια του τρίτου πυλώνα, διευρύνοντας τις δυνατότητες του ΕΚ για την άσκηση δημοκρατικού ελέγχου[semigr ]

9. επιδοκιμάζει κατάρχήν την εκπόνηση του σχεδίου δράσεως δεδομένου ότι αυτό, για πρώτη φορά από της υπάρξεως του τρίτου πυλώνα, αναπτύσσει εκ των προτέρων για ένα σημαντικό τομέα τις πολιτικές κατευθυντήριες γραμμές πάνω στις οποίες βασίζεται η δράση του Συμβουλίου και περιλαμβάνει πολυάριθμες εκτενείς, συνεκτικές και συγκεκριμένες συστάσεις για την καταπολέμηση του οργανωμένου εγκλήματος καθώς και ένα ρεαλιστικό χρονοδιάγραμμα για την υλοποίησή τους[semigr ]

10. εκφράζει ωστόσο τη λύπη του για το γεγονός ότι το σχέδιο δράσεως παρουσιάζει πολλά κενά, αφήνει ανοικτά ορισμένα διαρθρωτικά ζητήματα, αφιερώνει πολύ σχετικά χώρο σε ορισμένα ήσσονος σημασίας σημεία, ενώ εξετάζει με συντομία ή αγνοεί πλήρως ορισμένα άλλα σημαντικά προβλήματα[semigr ]

11. εκφράζει ακόμη τη λύπη του διότι, σε διάφορα σημαντικά ζητήματα, το σχέδιο δράσεως δεν λαμβάνει ξεκάθαρη θέση, αλλά προβλέπει απλώς και μόνον την ανάθεση μελέτης - ακόμη και σε τομείς στους οποίους τα υπάρχοντα στοιχεία επαρκούν για την εκπόνηση συγκεκριμένων συστάσεων[semigr ]

12. ζητεί από το Συμβούλιο - για να αποφευχθούν περιττές απώλειες χρόνου - να αναθέσει τις μελέτες αυτές σύντομα και με βραχείες προθεσμίες εκτέλεσης, να δημοσιεύσει στη συνέχεια τα πορίσματά τους αυτών και να θεσπίσει σύντομα νομοθεσία βασιζόμενη σε οιεσδήποτε συστάσεις θα περιέχονται σε αυτά, έτσι ώστε να μη δημιουργηθεί η εντύπωση πως η διαδικασία αυτή έχει κυρίως ως στόχο να συγκαλύψει την έλλειψη συναίνεσης μεταξύ των κρατών μελών για σημαντικά προβλήματα και να αναβάλει για χρόνια την επίλυση των υπαρχόντων προβλημάτων με τη βοήθεια μιας μελέτης[semigr ]

13. εκφράζει τέλος τη λύπη του για το γεγονός ότι το σχέδιο δράσεως δεν λαμβάνει σαφείς αποφάσεις σχετικά με το σημαντικότερο διαρθρωτικής φύσεως ερώτημα, κατά πόσον δηλαδή η καταπολέμηση του οργανωμένου εγκλήματος θα πρέπει στο μελλον να επιδιωχθεί με την εναρμόνιση των σημαντικότερων αντικειμενικών υποστάσεων των εγκλημάτων και των ποινικών δικονομικών ρυθμίσεων ή με τη βελτίωση της συνεργασίας μεταξύ των κρατών μελών - διατηρουμένων των διαφορών στα εθνικά συστήματα ποινικού δικαίου[semigr ]

14. διαπιστώνει ότι η έλλειψη αποφασιστικότητας των κρατών μελών και η ακατανόητη εμμονή ορισμένων κρατών μελών στη διατήρηση επιφυλάξεων για λόγους εθνικής κυριαρχίας αποδυναμώνουν τον αγώνα κατά του οργανωμένου εγκλήματος, γεγονός που σημαίνει ότι τα ίδια τα κράτη μέλη ενισχύουν τις δυνατότητες δράσης του οργανωμένου εγκλήματος[semigr ]

15. προτείνει συνεπώς όπως για την καταπολέμηση του οργανωμένου εγκλήματος στην ΕΕ

- δοθεί προτεραιότητα στη βελτίωση της συνεργασίας μεταξύ των κρατών μελών, καθότι κάθε άλλο παρά έχουν εξαντληθεί οι δυνατότητες πρακτικής συνεργασίας μεταξύ των διωκτικών αρχών καθώς και οι προσπάθειες εναρμονίσεως των εννόμων τάξεων στο πεδίο του ποινικού δικαίου εντός της ΕΕ χωρίς διαρθρωτικές παρεμβάσεις -εάν λάβει κανείς υπόψη ως παράδειγμα τη στενή και λειτουργούσα λίαν αποτελεσματικά στην πράξη συνεργασία των Νορβικών χωρών (παρόμοια συστήματα ηλεκτρονικών υπολογιστών στην αστυνομία, τη δικαιοσύνη, τα τελωνεία και την ακταιωρία[semigr ] στενή συνεργασία μεταξύ των επί μέρους μονάδων αναλύσεως[semigr ] πυκνό δίκτυο υπαλλήλων συνδέσμων)[semigr ]

- επιδιωχθεί, ωστόσο, μια εναρμόνιση σε εκείνους τους τομείς στους οποίους οι - ήδη στο μέγιστο βαθμό αξιοποιηθείσες - δυνατότητες συνεργασίας μεταξύ των κρατών μελών δεν οδηγούν σε ικανοποιητικά αποτελέσματα[semigr ] στους τομείς αυτούς θα πρέπει, λαμβανομένου υπόψη του γεγονότος ότι η εναρμόνιση αποτελεί μια εξαιρετικά χρονοβόρα διαδικασία, να πραγματοποιηθεί μεσοβραχυπρόθεσμα μια σταδιακή προσέγγιση των διαφορετικών συστημάτων ποινικού δικαίου στα κράτη μέλη μέσω της θεσπίσεως ελαχίστων προδιαγραφών[semigr ]

16. προτείνει εξάλλου μια στενή πρακτική συνεργασία ιδίως με γειτονικά τρίτα κράτη, τα οποία θα μπορούσαν - π.χ. κατά το παράδειγμα της συνεργασίας των χωρών της Βαλτικής Θάλασσας - υπό την καθοδήγηση προσωπικοτήτων υψηλού επιπέδου να πραγματοποιούν κοινές επιχειρήσεις[semigr ]

ΙΙΙ. ΣΧΕΤΙΚΑ ΜΕ ΤΟ ΛΕΠΤΟΜΕΡΕΣ ΣΧΕΔΙΟ ΔΡΑΣΕΩΣ

Έλλειψη ορισμού του οργανωμένου εγκλήματος

17. θεωρεί την έλλειψη ενός ορισμού του οργανωμένου εγκλήματος ως βαρεία παράλειψη, επειδή κατ´ αυτόν τον τρόπο δεν καθορίζονται σαφώς οι μορφές της εγκληματικότητας που επιθυμεί να καταπολεμήσει το σχέδιο δράσεως και δεν οριοθετούνται έναντι άλλων μορφών εγκληματικότητας[semigr ]

18. καλεί το Συμβούλιο να δημιουργήσει μια κοινοτική αντίληψη όσον αφορά την ύπαρξη οργανωμένου εγκλήματος, προτού ληφθούν τα πρώτα νομοθετικά μέτρα εφαρμογής του σχεδίου δράσεως προκειμένου να αποτραπεί το ενδεχόμενο να συνεχίσουν να υπάρχουν στα κράτη μέλη εντελώς διαφορετικοί εννοιολογικοί προσδιορισμοί και κατ´ αυτόν τον τρόπο διαφορετικές απόψεις όσον αφορά την ύπαρξη οργανωμένου εγκλήματος[semigr ] η κοινοτική αυτή αντίληψη θα πρέπει να περιλαμβάνει ανυπερθέτως τα ακόλουθα στοιχεία: προγραμματισμένη, καταμερισμένη και μακροπρόθεσμη δράση ενός μεγάλου αριθμού προσώπων, με στόχο τη διάπραξη αξιόποινων πράξεων με σοβαρές ζημίες και με σαφές κίνητρο την προσπόριση κερδών και με στόχο τη μεταβίβαση του παράνομου κέρδους στη νόμιμη οικονομία

Σχετικά με τη σύσταση 1

19. υποστηρίζει κατ' αρχήν τη συγκρότηση επί μέρους εθνικών φορέων για το διακρατικό συντονισμό των μέτρων καταπολεμήσεως του οργανωμένου εγκλήματος, υπό την προϋπόθεση ότι δεν θα δημιουργηθεί κατ´ αυτόν τον τρόπο μια νέα βραδυκίνητη γραφειοκρατική δομή, αλλά μια ευέλικτη υπηρεσία που θα παρέχει ταχεία, μη γραφειοκρατική και ανεπίσημη βοήθεια στις εθνικές διωκτικές αρχές[semigr ]

Σχετικά με τις συστάσεις 3 και 27

20. υποστηρίζει τη σύναψη προενταξιακών συμφωνιών με τα υποψήφια κράτη σχετικά με την καταπολέμηση του οργανωμένου εγκλήματος[semigr ] επισημαίνει ότι η κύρωση και η πλήρης και αποτελεσματική εφαρμογή των σημαντικών διεθνών ρυθμίσεων για την καταπολέμηση του οργανωμένου εγκλήματος, συμπεριλαμβανομένων όλων των μέτρων κατά του ξεπλύματος χρημάτων (όπως οι συστάσεις της «Financial Action Task Force on Money Laundering») πρέπει να πραγματοποιηθούν πριν από την ένταξη των κρατών αυτών[semigr ]

21. ζητεί όπως τα πρόσωπα από τα κράτη αυτά, τα οποία είναι αρμόδια για την καταπολέμηση του οργανωμένου εγκλήματος, ενταχθούν το ταχύτερο δυνατόν σε σχετικά προγράμματα ανταλλαγών, κατάρτισης και επιμόρφωσης, όπως τα STOP, OISIN, GROTIUS και SHERLOCK[semigr ] τάσσεται - στο πλαίσιο της επιχειρούμενης με τη βοήθεια του προγράμματος PHARE εδραίωσης των δημοκρατικών θεσμών και των δημόσιων διοικήσεων των υποψηφίων κρατών - υπέρ της διάθεσης σημαντικών κονδυλίων για την καταπολέμηση του οργανωμένου εγκλήματος στα συγκεκριμένα κράτη[semigr ]

Σχετικά με τη σύσταση 4

22. θεωρεί ότι, μαζί με τους υπερατλαντικούς εταίρους, τη Ρωσία και την Ουκρανία, ο κύκλος των κρατών με τα οποία υπάρχει στενή συνεργασία στον τομέα της καταπολέμησης του εγκλήματος θα πρέπει να συμπεριλάβει και τη Λευκορωσία[semigr ] το ίδιο ισχύει επίσης για τα κράτη όπου παράγονται, μεγάλες ποσότητες ναρκωτικών προοριζόμενων για την ευρωπαϊκή αγορά και για τα κράτη που χρησιμεύουν ως διαμετακομιστικοί σταθμοί στο εμπόριο ναρκωτικών[semigr ]

Σχετικά με τη σύσταση 5

23. εκφράζει τη λύπη του διότι μόλις τώρα διεξάγεται μελέτη σε όλους τους πυλώνες για το έγκλημα υψηλής τεχνολογίας και ζητεί να συμπεριληφθούν στη μελέτη αυτή τα ακόλουθα στοιχεία:

- οι δυνατότητες ξεπλύματος χρήματος μέσω του Internet[semigr ]

- η χρησιμοποίηση τεχνικών φίλτρου κατά του αξιόποινου και ανεπιθύμητου περιεχομένου στο Internet[semigr ]

- οι δυνατότητες απάτης κατά τις ηλεκτρονικές συναλλαγές[semigr ]

- τα προβλήματα των αρχών ασφαλείας λόγω της κωδικοποίησης κατά τις ηλεκτρονικές συναλλαγές[semigr ]

- ο κίνδυνος συστηματικής οικονομικής κατασκοπίας[semigr ]

- η ανάγκη υψηλότερων προτύπων ασφαλείας για πιστωτικές κάρτες, δίκτυα υπολογιστών, ακινητοποιητές κ.λπ., ως τεχνικών μέσων για την πρόληψη του οργανωμένου εγκλήματος[semigr ]

- η ανάγκη διεθνών συμφωνιών για την κατοχύρωση των μέτρων της Ένωσης[semigr ]

Σχετικά με τις συστάσεις 6, 15, 17 και 21

24. χαιρετίζει την ταχεία εκπόνηση νομοθετικών προτάσεων για την εφαρμογή των συστάσεων αυτών από το Συμβούλιο, καθώς και τη διαβούλευση με το Ευρωπαϊκό Κοινοβούλιο βάσει του άρθρου K.6 της Συνθήκης ΕΕ για τα σχέδια αυτά (κοινές δράσεις για το νομικό ορισμό της δωροδοκίας στον ιδιωτικό τομέα, για το μηχανισμό αξιολόγησης της εφαρμογής διεθνών υποχρεώσεων, για το νομικό ορισμό της συμμετοχής σε μία εγκληματική οργάνωση, καθώς και για τη δημιουργία ενός ευρωπαϊκού δικαστικού δικτύου[semigr ]

Σχετικά με τη σύσταση 7

25. θεωρεί - παραπέμποντας στο άρθρο 6, παράγραφος 2 της Ευρωπαϊκής Σύμβασης για τα Δικαιώματα του Ανθρώπου, βάσει του οποίου κάθε πρόσωπο τεκμαίρεται ως αθώο έως ότου αποδειχθεί η ενοχή του (τεκμήριο αθωότητος) - ότι η εκπόνηση μελέτης είναι περιττή, εάν έχει ως μόνο στόχο να καταδείξει εάν από τους δημόσιους διαγωνισμούς θα πρέπει να αποκλείονται και πρόσωπα τα οποία είναι μεν ύποπτα για συμμετοχή στο οργανωμένο έγκλημα αλλά δεν έχουν (ακόμη) καταδικασθεί[semigr ] θεωρεί ότι, μέχρις αποδείξεως της ενοχής βάσει του δικαίου, κάθε κύρωση ή συναφές μέτρο (όπως ο αποκλεισμός από δημόσιους διαγωνισμούς, η μη χορήγηση επιδοτήσεων, η μη χορήγηση κρατικών αδειών) θα πρέπει να έχει απλώς προσωρινό χαρακτήρα και τα ενδιαφερόμενα πρόσωπα θα πρέπει να μπορούν να ζητήσουν αποζημίωση εάν έχουν θιγεί αδίκως[semigr ] είναι ωστόσο της άποψης ότι τα άτομα αυτά τα οποία υπέπεσαν σε παραβάσεις που έχουν σχέση με το οργανωμένο έγκλημα και τα οποία καταδικάστηκαν με αμετάκλητη απόφαση δεν δικαιούνται να συμμετέχουν στις διαδικασίες ανάθεσης συμβάσεων εκ μέρους των κρατών μελών της Ευρωπαϊκής Ένωσης για το χρονικό διάστημα που θα ορίσει ο δικαστής ως συμπληρωματική ποινή[semigr ]

Σχετικά με τη σύσταση 9

26. ζητεί την ενεργοποίηση των διαρθρωτικών ταμείων και για την ενίσχυση των δικαστικών δομών (προκειμένου να συμβάλουν στην ομαλή λειτουργία της βασικής δικαιοσύνης εγγύτερα προς τους πολίτες) και για την ενίσχυση των οργάνων της επιβολής του νόμου[semigr ] ζητεί, επίσης, όπως τα επιδιωκόμενα μέτρα δεν περιορισθούν στις μεγάλες πόλεις αλλά αυτά θα πρέπει να χρησιμοποιούνται και στις λιγότερο αστικές περιοχές, επισημαίνει ιδίως τη μεγάλη σημασία της συμμετοχής του αστικού πληθυσμού στην καταπολέμηση του οργανωμένου εγκλήματος (ενίσχυση του σθένους των πολιτών, δημιουργία στενότερων σχέσεων εμπιστοσύνης μεταξύ αστυνομίας και πολιτών, αύξηση της διαθέσεως συνεργασίας των πολιτών με την αστυνομία) και επισημαίνει επίσης την επίδραση που έχει στην πρόληψη του οργανωμένου εγκλήματος η συνεκτική και συνεπής εφαρμογή πολιτικών στον κοινωνικό και εκπαιδευτικό τομέα και πολιτικών που αφορούν τους νέους καθώς και η αναδιάρθρωση και αναζωογόνηση αστικών περιοχών ή φορέων, όπως οι εργαζόμενοι στον τομέα της κοινωνικής πρόνοιας και οι ομάδες καταπολέμησης του εγκλήματος στις γειτονιές[semigr ]

Σχετικά με τη σύσταση 10

27. θεωρεί απαραίτητη τη στενή συνεργασία μεταξύ των κρατών μελών και των υπηρεσιών της Επιτροπής για το συντονισμό της καταπολεμήσεως της απάτης (UCLAF) - ιδίως προκειμένου να παρεμποδιστεί η περαιτέρω διείσδυση του οργανωμένου εγκλήματος στον τομέα των ζημιογόνων για την Κοινότητα απατών (κυρίως όσον αφορά το λαθρεμπόριο τσιγάρων, αλκοολούχων ποτών και ειδών διατροφής καθώς επίσης και για την εν συνεχεία τοποθέτηση στις νόμιμες χρηματοπιστωτικές συναλλαγές προσόδων από απάτες), προκειμένου οι σχετικές έρευνες να καθίστανται αποτελεσματικότερες στη βάση συγκεντρωτικών πληροφοριών και εξειδικευμένων γνώσεων[semigr ] θεωρεί ότι θα πρέπει να καταβληθεί προσπάθεια για την εισαγωγή κοινοτικής ποινικής διάταξης σχετικά με την απάτη εις βάρος των οικονομικών συμφερόντων της Κοινότητας[semigr ]

28. ζητεί επίσης τη λήψη προληπτικών αποτελεσματικών μέτρων, όπως για παράδειγμα μέτρα για την παρεμπόδιση της καταχρηστικής χρησιμοποιήσεως διοικητικών διατάξεων ή η αυστηροποίηση των διαδικασιών ελέγχου[semigr ]

29. επισημαίνει ακόμη ότι ο ανεπαρκής κοινοβουλευτικός έλεγχος των αρχών, όπως αποδεικνύεται και με τα διαρκώς ελάχιστα δικαιώματα ελέγχου του ΕΚ σε επίπεδο ΕΕ, ευνοεί τη διαφθορά και τις καταχρήσεις[semigr ]

Σχετικά με τη σύσταση 11

30. αντιτίθεται σε δράσεις μακρόχρονης ή απεριόριστης διάρκειας που θα θεσπιστούν πριν από τη θέση σε ισχύ της Συνθήκης του Άμστερνταμ και οι οποίες δε θα λαμβάνουν υπόψη τις νέες εξουσίες που θα αποκτήσει το ΕΚ μετά από την εφαρμογή της συνθήκης αυτής[semigr ]

Σχετικά με τη σύσταση 12

31. φρονεί ότι η θέσπιση κωδίκων δεοντολογίας αποτελεί απαραίτητο αλλά όχι επαρκές μέτρο για την αποτελεσματική προστασία από τις επιρροές του οργανωμένου εγκλήματος επαγγελμάτων, τα οποία, όπως οι συμβολαιογράφοι, οι δικηγόροι, οι οικονομικοί ελεγκτές και οι λογιστές, υπόκεινται στην υποχρέωση τήρησης του επαγγελματικού απορρήτου έναντι των πελατών τους, επειδή οι διασυνδέσεις με το οργανωμένο έγκλημα δεν είναι κατά κανόνα εμφανείς ούτε εκδηλώνονται κατά την πρώτη επαφή με τον πελάτη, το δε επαγγελματικό απόρρητο παρεμποδίζει πολλές φορές στη συνέχεια την ενεργητική παρέμβαση των θιγομένων επαγγελμάτων[semigr ]

32. προτείνει όπως οι εν λόγω κώδικες δεοντολογίας προβλέπουν μεταξύ άλλων την άμεση διακοπή των σχέσεων με εκείνους τους πελάτες για τους οποίους υφίστανται βάσιμες υπόνοιες διασυνδέσεως με το οργανωμένο έγκλημα[semigr ] επιπλέον συνιστά την μελέτη μέτρων, τα οποία διευκολύνουν νομικά τα προαναφερθέντα εν κινδύνω ευρισκόμενα επαγγέλματα - παρά την υποχρέωσή τους για την τήρηση του επαγγελματικού απορρήτου - να απευθύνονται στις διωκτικές αρχές, όταν διατηρούν για ορισμένους πελάτες βάσιμες υπόνοιες διασυνδέσεως με το οργανωμένο έγκλημα, προκειμένου να αποτρέπουν ενεργητικά τον κίνδυνο συμμετοχής τους στο οργανωμένο έγκλημα ή εκμεταλλεύσεώς τους από αυτό[semigr ]

33. καλεί το Συμβούλιο να ενισχύσει τη συνεργασία του με τις επαγγελματικές οργανώσεις ευάλωτων επαγγελμάτων και την Επιτροπή να διερευνήσει την δυνατότητα υποβολής σχετικών νομοθετικών προτάσεων[semigr ]

Σχετικά με τη σύσταση 16

34. επισημαίνει ότι ένα από τα βασικά προβλήματα που καταγγέλλουν οι εισαγγελείς που συμμετέχουν συγκεκριμένα στις έρευνες διεθνικής εγκληματικότητας είναι ο μακρύς χρόνος που απαιτείται σε διαδικασίες αιτήσεων δικαστικής συνδρομής[semigr ]

35. ζητεί, προς το σκοπό αυτό, να συμπεριληφθούν στο σχέδιο σύμβασης για την δικαστική συνδρομή σε ποινικές υποθέσεις, που είναι υπό εκπόνηση στο πλαίσιο του Συμβουλίου, διατάξεις που να αποβλέπουν στον καθορισμό προθεσμιών για την εκτέλεση των διαδικασιών αίτησης δικαστικής συνδρομής, εκφράζοντας παράλληλα τη λύπη του για την απουσία τους στο κείμενο σχεδίου που έχει ήδη αποσταλεί στο Κοινοβούλιο στο πλαίσιο της διαβούλευσης[semigr ]

36. θεωρεί ότι η δικαστική συνεργασία για την καταπολέμηση του οργανωμένου εγκλήματος πρέπει να διεξαχθεί παράλληλα με μία προοδευτική ολοκλήρωση της Ευρώπης των δικαιωμάτων της υπεράσπισης, της προστασίας των δικαζομένων και των διαδικαστικών εγγυήσεων[semigr ] ζητεί την περαιτέρω ανάπτυξη των ευρωπαϊκών στρατηγικών στον τομέα της ποινικής διώξεως βάσει των προτάσεων του «corpus iuris»[semigr ]

Σχετικά με τη σύσταση 17

37. υποστηρίζει την άποψη ότι μια σταδιακή προσέγγιση των νομοθετικών διατάξεων στα κράτη μέλη μέσω του καθορισμού ελάχιστων προδιαγραφών φαίνεται σκόπιμη ιδίως σε εκείνους τους τομείς όπου

- οι διαφορετικές νομικές απαιτήσεις στην παραβίαση των ατομικών δικαιωμάτων παρεμποδίζουν τις αποτελεσματικές διασυνοριακές ερευνητικές πράξεις,

- οι διαφορετικοί κανόνες για την απόδειξη δημιουργούν προβλήματα κατά την ποινική δικονομική χρησιμοποίηση και αξιολόγηση αποδείξεων που έχουν συλλεγεί σε ένα άλλο κράτος μέλος,

- η ύπαρξη διαφορετικών αντικειμενικών υποστάσεων μιας αξιοποίνου πράξεως καθώς και αποκλίνουσες σε μεγάλο βαθμό επιμετρήσεις ποινών έχουν ως αποτέλεσμα να αντιμετωπίζουν οι δράστες διασυνοριακών αδικημάτων διαφορετικούς κινδύνους,

- η συνεργασία μεταξύ των κρατών μελών δεν είναι νομικά επιτρεπτή λόγω απουσίας συγκρίσιμων ποινικών ρυθμίσεων και της σύγχρονης τηρήσεως της αρχής του διπλού αξιοποίνου[semigr ]

38. καλεί το Συμβούλιο, στο πλαίσιο της μελέτης για τους τομείς προτεραιότητας όσον αφορά την προσέγγιση ή την εναρμόνιση, να συμπεριλάβει στις σημαντικές για την καταπολέμηση του οργανωμένου εγκλήματος νομοθετικές διατάξεις και μακροπρόθεσμες προτάσεις, όπως εκείνη που αφορά το «Corpus juris» το οποίο εκπονήθηκε με εντολή της Επιτροπής από ομάδα εμπειρογνωμόνων κατόπιν επιθυμίας του ΕΚ και το οποίο δημοσιεύθηκε το 1997 και που ασχολείται με τη δημιουργία ενός μελλοντικού κοινού ευρωπαϊκού ποινικού και δικαστικού χώρου[semigr ]

Σχετικά με τη σύσταση 19

39. τονίζει - υπό το φως προτάσεων προσώπων με πείρα σε δικαστικά θέματα, όπως για παράδειγμα οι δικαστές που υπογράφουν την έκκληση της Γενεύης - ότι θα πρέπει να προωθηθεί όχι ο συγκεντρωτισμός αλλά η άμεση επικοινωνία μεταξύ των διωκτικών αρχών των κρατών μελών, όπως δείχνει εξάλλου και το παράδειγμα της Σύμβασης του Σένγκεν[semigr ] για το λόγο αυτό θα ήταν σκόπιμο να αναπτυχθούν κατ' αρχήν εκείνα τα μέτρα που αφορούν το κύριο πρόβλημα της άμεσης επικοινωνίας (π.χ. η υπέρβαση των γλωσσικών δυσχερειών μέσω μαθημάτων εκμαθήσεως γλωσσών, μέσω της εκπονήσεως και διαδόσεως ενός πολύγλωσσου λεξικού των επιμέρους νομικών εννοιών, μέσω της καταρτίσεως ενός καταλόγου ο οποίος θα περιέχει χρήσιμες πληροφορίες για τις διωκτικές αρχές στα κράτη μέλη κλπ.) ενώ τα μέτρα αυτά θα πρέπει να θεωρούνται απλώς ως βήμα προς την κατεύθυνση της δημιουργίας ενός ενιαίου νομικού χώρου[semigr ]

40. θεωρεί τη δημιουργία κεντρικών εθνικών σημείων επαφής χρήσιμη μόνο στην περίπτωση που τα τελευταία έχουν ως αποστολή να διευκολύνουν την άμεση επικοινωνία μεταξύ των αρμοδίων διωκτικών αρχών στα επιμέρους κράτη μέλη καθιστώντας την με αυτό τον τρόπο αποτελεσματικότερες[semigr ]

Σχετικά με τη σύσταση 20

41. χαιρετίζει τη συγκρότηση πολυτομεακών ολοκληρωμένων ομάδων σε εθνικό επίπεδο, διότι κατ' αυτόν τον τρόπο, μέσω των διαφορετικών αλλά συνδεόμενων μεταξύ τους απόψεων, προβληματισμών και προτάσεων λύσεων, μπορεί να αντιμετωπισθεί καλύτερα το πολύπλοκο φαινόμενο του οργανωμένου διασυνοριακού εγκλήματος και να διαμορφωθούν αποτελεσματικότερα μέτρα για την καταπολέμησή του[semigr ] απομένει, ωστόσο, να αποδειχθεί εάν και κατά πόσον τα καθήκοντα αυτά θα μπορούσαν να αναληφθούν αργότερα και από την Europol[semigr ]

Σχετικά με τη σύσταση 22

42. καλεί το Συμβούλιο ενόψει της καθιερωθείσης με τη Συνθήκη του Άμστερνταμ υποχρεωτικής διαβουλεύσεως με το ΕΚ σύμφωνα με το άρθρο Κ.11 παρ. 1 ΣΕΕ, να δεχθεί από τώρα - για τη βελτίωση της αμοιβαίας ανταλλαγής πληροφοριών και της διοργανικής συνεργασίας - δύο εκπροσώπους του ΕΚ ως παρατηρητές στην πολυεπιστημονική ομάδα εργασίας για το οργανωμένο έγκλημα[semigr ]

Σχετικά με τη σύσταση 23

43. απαιτεί - ενόψει της πραγματοποιηθείσης μετά την υπογραφή της Συνθήκης Europol επεκτάσεως της εντολής της Europol και λαμβάνοντας υπόψη την πραγματοποιηθείσα με τη Συνθήκη του Άμστερνταμ διεύρυνση των αρμοδιοτήτων της Europol - την τροποποίηση του άρθρου 35, παρ. 2 της Συνθήκης Europol, σύμφωνα με το οποίο ο προϋπολογισμός της Europol χρηματοδοτείται με εισφορές των κρατών μελών και άλλων περιστασιακών εσόδων, με στόχο την ενσωμάτωση του προϋπολογισμού της Europol στον προϋπολογισμό της ΕΚ[semigr ]

Σχετικά με τη σύσταση 24

44. χαιρετίζει την εκπόνηση κατάλληλων νομικών πράξεων για τη διευκόλυνση ή/και την εντατικοποίηση των επαφών της Europol με την Επιτροπή[semigr ]

Σχετικά με τη σύσταση 25

45. χαιρετίζει την περαιτέρω διεύρυνση των καθηκόντων της Europol, δεδομένου ότι η συντονισμένη δράση των αστυνομικών δυνάμεων σε ευρωπαϊκό επίπεδο αποτελεί ουσιαστική προϋπόθεση για την αποτελεσματική καταπολέμηση του εγκλήματος που δρα σε ευρωπαϊκό επίπεδο[semigr ] στη βελτίωση αυτή θα έπρεπε να συγκαταλέγεται και η αμοιβαία παρότρυνση μεταξύ Europol και κρατών μελών να αναλαμβάνουν δράση σε ένα συγκεκριμένο τομέα του οργανωμένου εγκλήματος[semigr ]

46. θεωρεί την έλλειψη ενός νομικού και κοινοβουλευτικού συστήματος ελέγχου μιας αστυνομίας που είναι εξοπλισμένη με επιχειρησιακές αρμοδιότητες ως ασυμβίβαστη με τις δημοκρατικές και κρατοδικαϊκές αρχές[semigr ] ζητεί κατά συνέπεια, ενόψει της διευρύνσεως των καθηκόντων της Europol και σε επιχειρησιακές (αν και μόνο υποστηρικτικές) δραστηριότητες με τη Συνθήκη του Άμστερνταμ, όπως κατά την αναθεώρηση της Συνθήκης για την Europol θεσπισθεί ένας κεντρικός νομικός έλεγχος των επιμέρους δράσεων της Europol καθώς και η υποχρέωσή της να υποβάλλει τακτικά εκθέσεις για τη δραστηριότητά της τόσο στο ΕΚ όσο και στα εθνικά κοινοβούλια[semigr ]

Σχετικά με τις συστάσεις 26 και 28

47. αποδέχεται τα προταθέντα μέτρα με τους ακόλουθους περιορισμούς και τις συμπληρώσεις:

- η αντικειμενική υπόσταση της νομιμοποιήσεως εσόδων από παράνομες δραστηριότητες θα πρέπει να ενιαιοποιηθεί εντός της ΕΕ και να περιλάβει τα βαριά περιουσιακά αδικήματα[semigr ]

- η επέκταση του αξιόποινου και στη νομιμοποίηση εσόδων από παράνομες δραστηριότητες εξ αμελείας δεν γίνεται δεκτή[semigr ]

- οι δυνατότητες της έρευνας, της κατασχέσεως και της δημεύσεως παρανόμων περιουσιακών στοιχείων πρέπει να βελτιωθούν και να εξελιχθούν, ενώ θα πρέπει να δοθεί ιδιαίτερη προσοχή ώστε να μην δυσχεραίνονται ή να παρεμποδίζονται κατ' αυτόν τον τρόπο οι συναλλαγές της καθημερινής ζωής ή/και οι νόμιμες διασυνοριακές πράξεις[semigr ] η μελέτη θα πρέπει επίσης να στραφεί στις δυνατότητες της βελτιώσεως και απλοποιήσεως των πρακτικών ενεργειών σε διασυνοριακές έρευνες[semigr ]

- η δυνατότητα της δημεύσεως παρανόμως αποκτηθείσης περιουσίας αποθανόντων ή φυγοδίκων δραστών επιδοκιμάζεται με την παρατήρηση, ότι θα πρέπει να ικανοποιούνται κατά προτεραιότητα από τα δημευόμενα περιουσιακά στοιχεία οι απαιτήσεις των θυμάτων των δραστών αυτών[semigr ]

- θα πρέπει να δοθεί προτεραιότητα σε μέτρα συνδρομής στα θύματα του εγκλήματος[semigr ]

- οι δυνατότητες διευκολύνσεως των αποδείξεων κατά τη δήμευση περιουσιακών στοιχείων μιας εγκληματικής οργανώσεως που αποκτήθηκαν με εγκληματικό τρόπο θα μπορούσαν να εξετασθούν (χωρίς ωστόσο να οδηγήσουν σε μια αντιστροφή του βάρους της αποδείξεως) ενώ θα πρέπει να ληφθούν υπόψη αφενός μεν οι κρατοδικαϊκές απαιτήσεις αφετέρου δε οι εμπειρίες εκείνων των κρατών μελών τα οποία έχουν ήδη καθιερώσει διευκολύνσεις όσον αφορά τις αποδείξεις[semigr ]

- ένας ακόμη έλεγχος θα πρέπει να διευκρινίσει εάν και κατά πόσο οι κρατικές ενέργειες, όπως για παράδειγμα η επιβάρυνση ορισμένων καταναλωτικών αγαθών με εξαιρετικά υψηλούς φόρους (π.χ. στα αλκοολούχα ποτά και τα τσιγάρα) προσφέρουν κίνητρο για τις δραστηριότητες των εγκληματικών οργανώσεων εξαιτίας της κατ' αυτόν τον τρόπο αυξήσεως των δυνητικών περιθωρίων κέρδους[semigr ]

- η κατανομή των δημευθεισών (και μετά την ικανοποίηση όλων των αξιώσεων αποζημιώσεως υπολειπόμενων) περιουσιακών στοιχείων στα κράτη μέλη σύμφωνα με τη συμμετοχή τους στις έρευνες θα έπρεπε να εξεταστεί, δεδομένου ότι κατά τη διασυνοριακή συνεργασία τα επί μέρους κράτη μέλη είναι υποχρεωμένα συχνά να φέρουν τις δαπάνες των ερευνών, ενώ άλλοι οφελούνται οικονομικά από τη δήμευση - μια τέτοια κατανομή προτάθηκε ωστόσο ήδη με τη σύμβαση του 1988 κατά της παράνομης κυκλοφορίας ναρκωτικών και ψυχοτρόπων ουσιών χωρίς ωστόσο να υλοποιηθεί έκτοτε στην πράξη[semigr ]

- ως εναλλακτική λύση προς την κατανομή των δημευθέντων περιουσιακών στοιχείων εγκληματικών οργανώσεων, η οποία φαίνεται εξαιρετικά δύσκολο να υλοποιηθεί κατά δίκαιο τρόπο, θα μπορούσε να εξετασθεί η δυνατότητα δημιουργίας ενός ευρωπαϊκού ταμείου για την παροχή βοήθειας προς τα θύματα και την πρόληψη των αξιοποίνων πράξεων[semigr ]

IV. ΣΧΕΤΙΚΑ ΜΕ ΤΑ ΚΕΝΑ ΤΟΥ ΣΧΕΔΙΟΥ ΔΡΑΣΕΩΣ

Κοινωνικές πτυχές

48. εκφράζει τη λύπη του για το γεγονός ότι το σχέδιο δράσεως αγνοεί σε μεγάλο βαθμό, όσον αφορά τα προληπτικά μέτρα, την πολύτιμη συμβολή της ευρύτερης κοινωνίας στην καταπολέμηση του οργανωμένου εγκλήματος[semigr ]

49. ζητεί από το Συμβούλιο, την Επιτροπή και τα κράτη μέλη να υποστηρίξουν και να προωθήσουν μέτρα για την εκπαίδευση στη νομιμότητα[semigr ]

50. καλεί το Συμβούλιο, την Επιτροπή, τα κράτη μέλη και τις περιφέρειες να διαφωτίσουν τους πολίτες για τις επιπτώσεις του οργανωμένου εγκλήματος και να ζητήσουν την αποτελεσματική αντιμετώπιση εκείνων των καταστάσεων, οι οποίες τείνουν να ευνοούν τη ροπή προς το οργανωμένο έγκλημα[semigr ] ζητεί όπως τα προληπτικά αυτά μέτρα αντιμετωπίζουν ιδίως την αυξανόμενη ανεργία, τα κενά της κοινωνικής ασφαλίσεως, τη διευρυνόμενη φτώχεια, τη μειωμένη συμμετοχή σε παραδοσιακά κοινωνικά συστήματα (όπως λέσχες ελευθέρου χρόνου, σχολεία, εκκλησίες, οικογένειες) καθώς επίσης και τις πολεοδομικές παραλήψεις (όπως δημιουργία φτωχογειτονιών ή των λεγομένων γκέτο)[semigr ] τα μέτρα αυτά θα πρέπει ωστόσο να λαμβάνουν υπόψη και τις ευνοϊκές εμπειρίες από μια αστυνομία που βρίσκεται κοντά στους πολίτες (ιδίως στον τομέα της επιτηρήσεως των νέων) καθώς και τις νέες αντιλήψεις της προλήψεως των εγκλημάτων, όπως για παράδειγμα το γεγονός, ότι η εγκληματικότητα τονώνεται εκεί όπου οι ζημίες σε δημόσιους χώρους δεν αποκαθίστανται («θεωρία των σπασμένων παραθύρων»)[semigr ]

Επιτήρηση των συγχρόνων συστημάτων τηλεπικοινωνίας

51. είναι της άποψης ότι υπάρχει ανάγκη θέσπισης γενικών στρατηγικών για την πρόληψη της άνθησης του οργανωμένου εγκλήματος στους κόλπους των συγχρόνων τεχνολογιών και ιδιαίτερα στον τομέα των τηλεπικοινωνιών και των μέσων ηλεκτρονικών επικοινωνιών[semigr ]

Ιδιαίτερες μέθοδοι ερευνών

52. ζητεί όπως σε περιπτώσεις χρήσης ειδικών ερευνητικών μεθόδων - με την επιφύλαξη των αναγκών που προκύπτουν από την περαιτέρω ανάπτυξη των ευρωπαϊκών στρατηγικών στον τομέα της ποινικής διώξεως καθώς και της Europol - οι κοινές δράσεις επικεντρώνονται στους ακόλουθους τομείς:

- διασυνοριακή χρησιμοποίηση μυστικών ερευνητών[semigr ]

- εξευρωπαϊσμό των προγραμμάτων προστασίας μαρτύρων[semigr ]

- χρησιμοποίηση εθνικώς μεικτών κοινών ομάδων έρευνας[semigr ]

53. πιστεύει για το λόγο αυτό ότι δεν θα πρέπει κανείς να παραβλέψει με τις ειδικές αυτές ερευνητικές μεθόδους τα προβλήματα, αλλά αντίθετα ότι πρέπει κανείς να δώσει σε αυτά όλως ιδιαίτερη προσοχή - κυρίως σε κοινοβουλευτικό επίπεδο -, ενώ η προσπάθεια να αποκατασταθεί με τη βοήθεια των μεθόδων αυτών, τρόπον τινά, μια «ισότητα όπλων» μεταξύ διωκτικών οργάνων και οργανωμένου εγκλήματος, οφείλει να συμβαδίζει με μια ιδιαιτέρως προσεκτική στάθμιση μεταξύ της βαρύτητας της παραβιάσεως των ατομικών δικαιωμάτων και των ενδεχομένων επιπτώσεων σε αμέτοχους τρίτους αφενός και τις προοπτικές επιτυχίας και τα πλεονεκτήματα έναντι των παραδοσιακών ερευνητικών μεθόδων αφετέρου[semigr ]

54. φρονεί επιπλέον ότι οι ειδικές αυτές ερευνητικές μέθοδοι, στο βαθμό που η προαναφερθείσα προσεκτική στάθμιση καθιστά απαραίτητη και δικαιολογημένη τη χρησιμοποίησή τους, θα πρέπει να χρησιμοποιούνται μόνο υπό εξαιρετικά αυστηρές προϋποθέσεις και στο πλαίσιο ενός αυστηρού νομικού και κοινοβουλευτικού ελέγχου, ενώ θα πρέπει να λαμβάνονται ιδιαιτέρως αποτελεσματικά μέτρα κατά της καταχρηστικής χρησιμοποιήσεώς τους[semigr ]

55. ζητεί να ληφθεί μέριμνα ώστε η νέα σύμβαση για την αμοιβαία ποινική συνδρομή που βρίσκεται υπό εκπόνηση στο πλαίσιο του Συμβουλίου να ρυθμίσει τις ειδικές αυτές μεθόδους έρευνας για τα αρμόδια μέρη[semigr ]

56. καλεί το Συμβούλιο να εκπονήσει κοινά μέτρα για τις επί μέρους ειδικές ερευνητικές μεθόδους, τα οποία θα καθορίζουν επακριβώς τις δυνατότητες χρησιμοποιήσεώς τους και τα όρια που θέτει η αρχή του κράτους δικαίου και τα οποία θα κινούνται προς την κατεύθυνση της εναρμονίσεως της χρησιμοποιήσεως των εν λόγω ειδικών ερευνητικών μεθόδων στα κράτη μέλη με στόχο τη δημιουργία παρόμοιων αποδεικτικών μεθόδων και κατ´ αυτόν τον τρόπο την αμοιβαία αξιοποίηση των αποδείξεων που συγκεντρώνονται κατάυτόν τον τρόπο στις ποινικές δίκες των κρατών μελών[semigr ]

57. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών καθώς και στα κράτη που επιθυμούν να ενταχθούν στην ΕΕ.